»Vi vil sende det klare signal til flygtninge, at hvis det er et bedre materielt liv, så er det ikke Danmark, I skal komme til.«

Det siger Dansk Folkepartis udlændingeordfører Martin Henriksen om det forslag til »et nationalt kompromis« om flygtningepolitikken, som hans partiformand Kristian Thulesen Dahl i går lancerede i Berlingske.

Martin Henriksen uddyber her partiets tanker om et af forslagets vigtigste elementer, nemlig at flygtninge fremover skal placeres og bo i statslige centre, uanset hvor mange år de risikerer at skulle blive i Danmark.

– Princippet i forslaget er, at der kan overføres mere til hjælp i nærområderne, hvis Danmark undlader bl.a. at tilbyde sprogundervisning og lejlighed til flygtninge, fordi de fremover skal placeres i statslige centrer. Er det korrekt forstået?

»Det er en del af det. Hvis vi skal omlægge asylpolitikken, hvor vi dels skal hjælpe mere i nærområderne, dels hjælpe dem, der kommer, så lad os gøre det på midlertidig basis. Flygtningene skal vide, at de skal bo på centrene, indtil vi får mulighed for at sende dem til et andet land. Hele asylsystemet skal være gearet til, at flygtningene forlader os igen. Hvis vi kunne få det på plads, ville der komme mere ro på flygtningepolitikken i det hele taget,« siger Martin Henriksen.

– Er det alle flygtninge, som kommer til Danmark, som fremover skal indkvarteres i centre – eller er det kun syriske flygtninge?

»Vi så gerne, at det var en permanent ordning.«

– Hvor mange centre kan der blive tale om?

»Umiddelbart vil jeg ikke vurdere, at der bliver behov for at åbne nye asylcentre, for vi har mange i forvejen, som er oppe at køre. Måske kan man udvide nogle af de eksisterende centre. Og man skal også kigge på, om vi kan få aftaler med andre lande, så vi kan betale for nogle centre der.«

– Og så vil DF også modtage nogle fra nærområderne?

»Ja, hvis vi får det her på plads, og vi får sikret, at de ikke kommer ud i samfundet, så er der mulighed for at tage nogle fra nærområderne i begrænset omfang. Der er et element af, at flygtninge søger derhen, hvor der er velfærdsydelser. De muligheder vil blive begrænset, hvis de fremover skal bo på et center.«

– Er det også et formål med centrene, at afskrække folk?

»Ja, og sørge for, at man får sorteret dem fra, der bare vil opnå bedre materielle goder.«

– Hvor mange år forestiller du dig, at flygtningene kan komme til at bo i cente?

»Det kan de gøre i mange år.«

– De kommer ikke til at bo andre steder?

»Nej, det er korrekt. Det vil betyde, at der vil være en masse, der vil søge uden om Danmark.«

– Skal børnefamilier bo på disse statslige centre i 10-15-20 år, som det ifølge f.eks. Andreas Kamm Fra Røde Kors kan tage, før forholdene i f.eks. Syrien er fredelige?

»Det ærlige svar er, at det kan man ikke udelukke.«

– Hvad tror du, det betyder for børn at skulle vokse op isoleret i et center uden mulighed for at blive en del af samfundet uden for centret?

»Hvis forholdene i centrene er gode og ordentlige, og forældrene kan se, at vi hjælper dem, så tror jeg alt andet lige, at de børn får en bedre fremtid, end hvis de voksede op i Syrien.«

– Skal børnene gå i lokale skoler?

»Det er ikke tanken. Tanken er, at der kan være uddannelsesting eller kurser, men det skal forberede dem på at rejse hjem. I dag er der mange flygtningebørn, der går i folkeskoler, så på det område vil det være en ændring.«

– Hvem skal så undervise dem?

»Udgangspunktet er, at vi finder undervisere blandt de andre flygtninge. Det er fint, hvis centrene kan sætte det i rammer, og det kan det offentlige hjælpe med, men hvis der er så mange ressourcer blandt flygtningene, kan vi lige så godt bruge dem. Hvis børnene skal blive fastholdt i en arabisk kultur, fordi de skal hjem igen – og det skal de – er det oplagt, at man gør det på den måde.«